नारी एक पत्नी भी है, एक माँ भी है, एक बहन भी है तथा उसने समाज में अनेक रूपों में अपनी भूमिकाएँ निभाया है। एक समय था जब महिलाएँ घर की चारदीवारी तक सीमित हुआ करती थी लेकिन आज के युग में महिलाएँ पुरूषों के साथ कन्धे से कन्धा मिलाकर समाज के हर क्षेत्र में काम कर रही हैं तथा राष्ट्र विकास में अपना योगदान दे रही हैं। आज महिला चिन्तनशील हो गई है तथा एक कवि की विचारधारा में वह यही सोचती है, ‘‘इसमें कुछ जोडूँगी अपने से कुछ पिरोऊँगी, चाह को राहत तब मिलती है जब श्रम तप से जुड़ता है।’’ प्रस्तुत लेख में भारतीय अन्तरिक्ष संस्था इसरो की महिला वैज्ञानिकों का वर्णन किया गया है जिन्होंने भारतीय अन्तरिक्ष कार्यक्रम को आगे बढ़ाने तथा उसे एक नया स्वरूप देने में एक महान भूमिका निभाई है।